## Salomé Pradas: “Afronte el desafiament de modernitzar la justícia i fer més efectius els servicis d’emergències, des del diàleg, la tècnica i el sentit comú”

*** Pradas ha rebut la cartera de Justícia i Interior de mans de la seua predecessora, Elisa Núñez, a qui ha agraït el treball fet durant la seua etapa
* La nova consellera s’ha posat a la disposició de tots els sectors professionals de la judicatura, i ha anunciat la seua voluntat de reunir-se com més prompte millor amb els representants dels bombers forestals**

La consellera de Justícia i Interior, Salomé Pradas, ha manifestat que “afronta el desafiament de modernitzar i agilitzar la justícia i fer tan efectius com siga possible els servicis d’emergències i d’extinció d’incendis des del diàleg amb tots, la tècnica, i el sentit comú”.

Salomé Pradas ha rebut la cartera de la Conselleria de Justícia i Interior de mans de la seua predecessora, Elisa Núñez, després d’haver pres possessió del seu càrrec en el Palau de la Generalitat.

En l’acte han estat presents el president de la Generalitat, Carlos Mazón; la vicepresidenta i consellera de Serveis Socials, Igualtat i Habitatge, Susana Camarero; membres del Consell, així com representants dels diferents àmbits de l’Administració de Justícia, de les Forces i Cossos de Seguretat de l’Estat, dels servicis d’emergències i dels bous al carrer.

Salomé Pradas ha mostrat el seu agraïment al president per “depositar de nou en mi la seua confiança per a formar part del seu govern del canvi a la Comunitat Valenciana i, per fer-me un regal com a jurista, ser nomenada consellera de Justícia”. També ha agraït a Elisa Núñez el treball fet durant la seua etapa com a consellera.

En este sentit, ha expressat la seua “gran il·lusió per ser la màxima responsable de coordinar les polítiques d’autogovern i de salvaguarda dels nostres senyals d’identitat, inclòs el dret foral valencià i els nostres tribunals consuetudinaris”.

La nova titular de Justícia i Interior, que s’ha posat a la disposició de tots els sectors professionals de la judicatura, ha destacat com a objectius prioritaris l’augment dels jutjats, “que reclamarà al govern central amb la mateixa intensitat que, fins al divendres, feia amb l’aigua i les inversions en infraestructures”.

També ha ressaltat com a prioritària la millora de les seus judicials i, especialment, la definitiva posada en marxa del nou sistema informàtic processal que permeta la digitalització de jutjats i tribunals, així com “garantir una resposta ràpida als ciutadans i a les víctimes de delictes, amb especial atenció a les de violència de gènere”.

En l’àmbit de les emergències i la seguretat, Salomé Pradas s’ha compromés a treballar perquè “els nostres servicis d’emergències i els nostres bombers forestals tinguen el personal suficient, els mitjans adequats i la formació necessària”, i ha anunciat la seua voluntat de reunir-se al més prompte possible amb els representants dels bombers forestals, “per a iniciar de la mà el camí per a la millor defensa del nostre medi natural”.

La nova consellera de Justícia i Interior ha manifestat que “la unitat del Cos Nacional de Policia adscrita a la Comunitat Valenciana també tindrà un paper molt protagonista en esta etapa, i des de la Conselleria reclamarem al Ministeri de l’Interior que complete d’una vegada per sempre la plantilla en la qual les vacants s’acumulen”.

Respecte a la Policia Local, Salomé Pradas ha esmentat com a reptes “avançar en l’optimització dels processos de selecció i en el decret que regula la uniformitat d’este cos, i situar l’IVASPE com a centre de formació de referència a escala nacional”.

La consellera també ha mostrat el seu compromís amb els festejos taurins i ha anunciat que “treballarem de la mà dels nostres ajuntaments i els representants de penyes taurines, amb els quals també em reuniré en breu, amb l’objectiu d’aconseguir que els nostres tradicionals bous al carrer es puguen disfrutar amb la màxima seguretat”.

Fecha: 16/07/2024